Avainsanat

Tiivistelmä



Avainsanat

1. Toimielinten säädökset, päätökset ja muut toimet — Oikeudellisen perustan valinta — Perusteet — Yhteisön toimi, jolla on kaksi tarkoitusta tai kahdenlaisia tekijöitä — Oikeudellisen perustan valitseminen tarkoituksen tai pääasiallisen tai määräävän tekijän perusteella — Tarkoitukset, joita ei voi erottaa toisistaan — Oikeudellisten perustojen päällekkäisyys — Rajat — Menettelyjen yhteensoveltumattomuus — Yhtäältä EY 93 ja EY 94 artiklan mukainen menettely ja toisaalta EY 95 artiklan mukainen menettely — (EY 93, EY 94 ja EY 95 artikla)

2. Jäsenvaltioiden lainsäädännön lähentäminen — EY 95 artikla — Soveltamisala — ”Veroja koskevien säännösten tai määräysten” jääminen soveltamisalan ulkopuolelle — Käsite — Verojen perintään liittyvät yksityiskohtaiset säännöt — Kuuluminen käsitteen piiriin — (EY 95 artiklan 2 kohta)

3. Verotus — Jäsenvaltioiden lainsäädännön yhdenmukaistaminen — Direktiivi 2001/44 — Oikeudellinen perusta — EY 93 ja EY 94 artikla — (EY 93, EY 94 ja EY 95 artikla; neuvoston direktiivi 2001/44)

Tiivistelmä

1. Yhteisön toimen oikeudellisen perustan valinnan on perustuttava sellaisiin objektiivisiin seikkoihin, jotka voivat olla tuomioistuinvalvonnan kohteena ja joihin kuuluvat erityisesti toimen tarkoitus ja sisältö. Jos yhteisön toimesta ilmenee, että sillä on kaksi eri tarkoitusta tai että siinä on kahdenlaisia tekijöitä, ja jos toinen näistä on yksilöitävissä toimen pääasialliseksi tai määrääväksi tekijäksi, kun taas toinen on ainoastaan liitännäinen tekijä, on käytettävä yhtä oikeudellista perustaa, toisin sanoen sitä, jota toimen tarkoitus taikka pääasiallinen tai määräävä tekijä edellyttää. Jos poikkeustapauksessa näytetään, että toimella on useampi samanaikainen tarkoitus, joita ei voida erottaa toisistaan ja joista mikään ei ole toiseen nähden toisarvoinen ja välillinen, tällaista toimea annettaessa on käytettävä useaa eri oikeudellista perustaa. Päällekkäisten oikeudellisten perustojen käyttäminen ei kuitenkaan ole mahdollista, jos kummankin oikeudellisen perustan osalta määrätyt menettelyt ovat keskenään yhteensopimattomia. Tältä osin EY 93 artiklassa ja EY 94 artiklassa määrätyt menettelyt toisaalta ja EY 95 artiklassa määrätty menettely toisaalta estävät sen, että viimeksi mainittu menettely voi olla päällekkäinen kahden muun edellä mainitun määräyksen kanssa oikeudellisena perustana yhteisön toimenpiteelle. EY 93 artiklan ja EY 94 artiklan nojalla toteutettu toimenpide on hyväksyttävä yksimielisesti, kun taas määräenemmistö riittää EY 95 artiklan nojalla pätevästi toteutetulle toimenpiteelle. Näin ollen edellä mainituista määräyksistä ainoastaan EY 93 artiklaa ja EY 94 artiklaa voidaan käyttää päällekkäin neuvoston hyväksymän toimenpiteen oikeudellisina perustoina.

(ks. 54–58 kohta)

2. EY 95 artiklan 2 kohdan ilmaisua ”veroja koskevat säännökset tai määräykset” on tulkittava niin, että ne kattavat verovelvollisia henkilöitä, verollisia liiketoimia, veron määräytymisperustetta, verokantaa ja välittömiä ja välillisiä veroja koskevia vapautuksia määrittelevien säännösten lisäksi verojen perintään liittyvät yksityiskohtaiset säännöt; kyseisessä määräyksessä suljetaan tällaisten säännösten tai määräysten soveltamisalan ulkopuolelle sellaisten lähentämistoimenpiteiden hyväksymismenettelyt, joiden kohteena on sisämarkkinoiden toteuttaminen ja toiminta ja joista määrätään tämän artiklan 1 kohdassa.

(ks. 67 kohta)

3. Neuvosto on perustellusti antanut keskinäisestä avunannosta tiettyjen saatavien perinnässä annetun direktiivin 76/308 muuttamisesta annetun direktiivin 2001/44 EY 93 artiklan ja EY 94 artiklan nojalla, eikä EY 95 artiklan nojalla. Kyseinen direktiivi koskee todellakin viimeksi mainitun määräyksen 2 kohdassa tarkoitettuja ”veroja koskevia säännöksiä tai määräyksiä”, joten se ei voi olla kyseisen direktiivin asianmukainen oikeudellinen perusta.

(ks. 76 ja 77 kohta)